У лесе  
*Антон Бялевіч*

У вавёркі зухаватай

Запытаўся ў лесе я:

— Дзе, вавёрка, твая хата?

— У яліне дуплаватай

Хата цёплая мая.

— Ты не жала, не касіла,

А ўжо скора лістапад.

— Я ж арэхаў нанасіла.

Я грыбоў сабрала шмат!

— Вожык, дзе твая хаціна?

Дзе прытулішся ў мароз?

Ён, калючы, як шыпшына,

На іголках лісце нёс.

— Хатка-норка пад хваінай,

Там радзіўся, там узрос.

— А што будзеш есці, вожык?

У адказ зачмыхаў ён:

— Лягу спаць я ў цёплы ложак —

Буду спаць да весніх дзён!

— Цецярук, а ты ў марозы

Дзе прытуліш галаву?

— Змерзну — бухнуся з бярозы

У снег. Пад снегам пражыву!

— А што есці?

— Дасць алешнік

Пірагоў-пупышак мне.

I бярэзнік дасць, канешне,

Хлеба ў роднай старане!

1965 г.